BOTSALANO ke jwa batho ba babedi. Fa re atamelana le Modimo, le ene o atamelana le rona. Akanya kafa a neng a rata Simeone le Ana ba ba godileng ka teng, ba ka bobedi ba neng ba umakiwa ka tsela e e kgethegileng mo Baebeleng. Mokwadi wa Efangele e bong Luke o re bolelela gore Simeone o ne a “siame e bile a na le poifo ya bomodimo,” a emetse Mesia. Jehofa o ne a lemoga dinonofo tse di molemo tseno tsa ga Simeone mme a bontsha monnamogolo yono wa batho lorato ka go mo senolela gore “o ne a se kitla a bona loso pele ga a bona Keresete.” Jehofa o ne a diragatsa tsholofetso ya gagwe mme a kaela Simeone kwa go losea Jesu, yo batsadi ba Gagwe ba neng ba mo isitse kwa tempeleng kwa Jerusalema. Simeone o ne a tlamparela losea a itumetse e bile a anaanela thata mme a rapela jaana: “Jaanong, Morena yo Mogolo, o lesa motlhanka wa gago a tsamaya ka kgololesego ka kagiso go ya ka polelo ya gago; ka gonne matlho a me a bone tsela ya gago ya go boloka.”​—⁠Luke 2:​25-⁠35.